ตลาดหุ้นเอเชียปรับลงบ่ายนี้ เหตุวิตกศก.จีน-ราคาน้ำมันร่วง
ตลาดหุ้นเอเชียปรับตัวลงในการซื้อขายช่วงบ่ายวันนี้ เนื่องจากความกังวลเกี่ยวกับดัชนี PMI ภาคการผลิตจีนที่หดตัวรุนแรง และราคาน้ำมันที่ปรับลดลง
3 ส.ค. 2558

ผู้สื่อข่าวรายงานว่า ตลาดหุ้นเอเชียปรับตัวลงในการซื้อขายช่วงบ่ายวันนี้ เนื่องจากความกังวลเกี่ยวกับดัชนี PMI ภาคการผลิตจีนที่หดตัวรุนแรง และราคาน้ำมันที่ปรับลดลง ขณะที่นักลงทุนจับตาการเปิดเผยข้อมูลเศรษฐกิจที่สำคัญของสหรัฐในคืนนี้ ซึ่งรวมถึงข้อมูลภาคการผลิตในเดือนก.ค.
โดยดัชนี FBMKLCI ตลาดหุ้นมาเลเซียปิดภาคเช้าที่ 1,721.61 จุด ลดลง 1.53 จุด, -0.09%  ดัชนี HSI ตลาดหุ้นฮ่องกงปิดภาคเช้าที่ 24,372.64 จุด ลดลง 263.64 จุด, -1.07% ดัชนีเซี่ยงไฮ้คอมโพสิตปิดเช้าร่วง 2.4% แตะ 3,574.80
ขณะที่มาร์กิตเปิดเผยในเช้าวันนี้ว่า ดัชนีผู้จัดการฝ่ายจัดซื้อ (PMI) ภาคการผลิตของจีนที่จัดทำร่วมกับไคซิน ในเดือนก.ค.ลดลงแตะ 47.8 ซึ่งเป็นระดับต่ำสุดในรอบ 2 ปี จาก 49.4 ในเดือนมิ.ย. และเป็นเดือนที่ 5 ติดต่อกันที่ดัชนีปรับตัวต่ำกว่าระดับ 50
โดยตัวเลขที่ต่ำกว่า 50 แสดงให้เห็นถึงภาวะหดตัว และดัชนีที่สูงกว่า 50 จะบ่งชี้ว่ากิจกรรมภาคการผลิตของจีนมีการขยายตัวจากเดือนก่อนหน้า
ส่วนข้อมูลเดือนก.ค.ส่งสัญญาณว่าภาคการผลิตจีนปรับตัวย่ำแย่ในช่วงเริ่มต้นไตรมาส 3 ขณะที่คำสั่งซื้อสินค้าส่งออกล็อตใหม่ที่ร่วงลงอีกครั้งส่งผลให้บรรดาผู้ผลิตปรับลดการผลิตลงในอัตราที่รุนแรงที่สุดนับตั้งแต่เดือนพ.ย. 2554
สำหรับข้อมูลเศรษฐกิจสหรัฐที่นักลงทุนจับตาและจะมีการเปิดเผยคืนนี้ตามเวลาไทย ได้แก่ ดัชนีภาคการผลิตของสหรัฐเดือนก.ค.จากสถาบันจัดการด้านอุปทานของสหรัฐ (ISM) ดัชนีผู้จัดการฝ่ายจัดซื้อ (PMI) ภาคการผลิตเดือนมิ.ย.